16.1.2023
EL
Επίσημη Εφημερίδα της Ευρωπαϊκής Ένωσης
L 14/397
Παράρτημα 11 — Προσάρτημα 4
Απόδειξη της ορθής εγκατάστασης σε όχημα όταν πρόκειται για κινητήρες με έγκριση τύπου ως χωριστές τεχνικές μονάδες Το παρόν προσάρτημα εφαρμόζεται όταν ο κατασκευαστής του οχήματος αιτείται έγκριση τύπου για ένα όχημα με εγκεκριμένο κινητήρα όσον αφορά τις εκπομπές σύμφωνα με τον παρόντα κανονισμό.
Στην περίπτωση αυτή πρέπει, εκτός από την ικανοποίηση των απαιτήσεων εγκατάστασης του σημείου 6. του παρόντος παραρτήματος, να αποδεικνύεται η ορθή εγκατάσταση.
Αυτή η απόδειξη εκτελείται μέσω παρουσίασης στην αρχή έγκρισης τύπου μιας τεχνικής περίπτωσης με τη χρήση κατασκευαστικών σχεδίων, λειτουργικών αναλύσεων και αποτελεσμάτων προηγούμενων δοκιμών.
Όπου είναι κατάλληλο και κατ’ επιλογήν του κατασκευαστή, τα αποδεικτικά στοιχεία που παρουσιάζονται μπορεί να περιλαμβάνουν εγκαταστάσεις συστημάτων ή κατασκευαστικών στοιχείων σε πραγματικά ή προσομοιούμενα οχήματα, υπό την προϋπόθεση ότι ο κατασκευαστής μπορεί να παρουσιάζει στοιχεία που να αποδεικνύουν ότι η παρουσιαζόμενη εγκατάσταση αναπαριστά κατάλληλα το πρότυπο που θα επιτευχθεί κατά την παραγωγή.
Η απόδειξη περιλαμβάνει τη συμμόρφωση των ακόλουθων στοιχείων με τις απαιτήσεις του παρόντος παραρτήματος: α) της εγκατάστασης επί του οχήματος όσον αφορά τη συμβατότητά της με το σύστημα κινητήρα (υλισμικό, λογισμικό και επικοινωνία)· β) των συστημάτων προειδοποίησης και προτροπής (π.χ. εικονογράμματα, σχεδιαγράμματα ενεργοποίησης κ.λπ.)· γ) της δεξαμενής αντιδραστηρίου και των στοιχείων (π.χ. των αισθητήρων) που είναι τοποθετημένα επί του οχήματος με σκοπό την επίτευξη συμμόρφωσης με το παρόν παράρτημα.
Μπορεί να ελεγχθεί η ορθή ενεργοποίηση του συστήματος προειδοποίησης και προτροπής, καθώς και του συστήματος πληροφόρησης και επικοινωνιών επί του οχήματος και εκτός του οχήματος.
Κανένας έλεγχος που διενεργείται σε αυτά τα συστήματα δεν απαιτεί την αποσυναρμολόγηση του συστήματος κινητήρα ή κατασκευαστικών στοιχείων ούτε δημιουργεί περιττές υποχρεώσεις δοκιμών απαιτώντας διαδικασίες όπως η αλλαγή της ποιότητας της ουρίας ή η λειτουργία του οχήματος ή του κινητήρα για μεγάλα χρονικά διαστήματα.
Προκειμένου να ελαχιστοποιηθούν οι υποχρεώσεις του κατασκευαστή του οχήματος, επιλέγονται ως έλεγχοι αυτών των συστημάτων ηλεκτρικές αποσυνδέσεις και προσομοιώσεις μετρητών με μεγάλο αριθμό ωρών λειτουργίας.